Santrumpų rašymas

Jeigu vartojamos sudėtinių pavadinimų dvigubos santrumpos (pvz., nurodant instituciją ir jos padalinį), tarp jų paprastai paliekamas tarpas, pvz.: VDU ŠA (Vytauto Didžiojo universiteto Švietimo akademija), VUL SK (Vilniaus universiteto ligoninės Santaros klinikos).

Ilga santrumpa gali būti perskiriama, kad būtų patogiau ją perskaityti ir suvokti, bet nekeliama į kitą eilutę, pvz.: LAMA BPO (Lietuvos aukštųjų mokyklų asociacija bendrajam priėmimui organizuoti). Sulaikytiesiems buvo pareikšti įtarimai dėl turto prievartavimo pagal Lietuvos Respublikos baudžiamojo kodekso (toliau – LR BK) 181 str. 2 d.

Jei tekste vartojama raidinė santrumpa, pirmą kartą rašomi visi pavadinimo žodžiai, o skliaustuose pateikiama jo santrumpa, tačiau toliau tekste nebūtina vien tik tą santrumpą vartoti, prireikus, ypač kai vartojama ir daugiau santrumpų, galima rašyti ir visą ar kitaip sutrumpintą pavadinimą, pvz.: 

Pagal Lietuvos Respublikos mokesčių administravimo įstatymą Valstybinė mokesčių inspekcija (VMI) yra mokesčių administratorius. Muitinės sprendimų valdymo sistema (toliau – MSVS) – Europos Komisijos užsakymu sukurta programinė įranga, skirta muitinės formalumams tvarkyti. Nuostatuose reglamentuojama Nemokumo priežiūros komiteto (toliau – ir NPK) sudėties keitimo tvarka. Įstatymų ir kitų teisės aktų registras (toliau – Teisės aktų registras, TAR) – pagrindinis valstybės registras.
Raidinė santrumpa gali būti sudaryta ir ne iš visų pavadinimą sudarančių žodžių pirmųjų raidžių, pvz.: „Dabartinės lietuvių kalbos žodynas“ (DŽ) yra vienas iš pamatinių bendrinės kalbos teikybos veikalų, plg. santrumpą DLKŽ.

Raidine santrumpa gali būti pakeistas ne visas sudėtinis pavadinimas, o tik jo dalis, pvz.: LR (Lietuvos Respublikos) finansų ministerija, LR (Lietuvos Respublikos) civilinis kodeksas, VU (Vilniaus universiteto) Šiaulių akademija. 
Kad tekstuose raidines santrumpas būtų paprasčiau vartoti, kartais jos sudaromos taip, kad būtų panašios į žodžius, pvz.: LIBIS – Lietuvos integrali bibliotekų informacijos sistema, LIMIS – Lietuvos integrali muziejų informacinė sistema. Duomenų perdavimo sistemoje KELTAS mokytojams yra pateikiama vertinimo instrukcija. 

Šnekamojoje kalboje tokios santrumpos gali būti vartojamos kaip tikriniai žodžiai ir linksniuojamos, pvz., Paieškok informacijos Libyje.

